El contenidor de xiclets Gumy arriba a Burjassot per a mantindre els carrers nets i evitar les taques dels xiclets
2025-07-24

Burjassot compta amb un nou element de mobiliari urbà pensat per a mantindre els carrers més nets i evitar la desagradable sensació de quedar-se pegat a la vorera…es tracta de Gumy, un nou contenidor pensat perquè es depositen els xiclets que consumeix la ciutadania; una nova ferramenta municipal per a garantir que estos xiclets es tiren en el depòsit que toca per al seu posterior reciclatge.

Gumy s’ha situat, per part de la Regidoria de Servicis Municipals, dirigida per Manuel Pérez Menero, en un pal de plàstic reciclat de color marró que contrasta amb el cridaner color rosa del propi contenidor perquè les persones que consumeixen xiclets, el puguen localitzar fàcilment i així depositar-lo allí quan ja s’hagen cansat de mastegar-lo.

Estos pals ja es poden veure i utilitzar a la porta de l’Ajuntament, en els voltants dels centres escolars públics, al carrer Mendizábal, a l’altura del Centre de Salut i a l’altura del Centre Social Isaac Peral, a la Casa de Cultura, en el Centre Cultural Tívoli i en els voltants del Poliesportiu i del Pavelló Cobert.

Gumy espera evitar les desagradables taques que produïxen els xiclets en tirar-los a terra, a més de garantir el seu correcte reciclatge ja que els xiclets s’han convertit des de fa temps en una font de contaminació i en la causa d’infeccions estomacals i respiratòries. A més, han ocasionat danys als carrers, paviments, a la imatge de les ciutats i al medi ambient.

Este nou element que ja es pot veure als carrers de Burjassot està fabricat amb una sèrie d’elements i materials de qualitat i resistència, de manera que el conjunt és estètic, anti vandàlic i fàcilment integrable en l’entorn urbà.